text: Esbjerg danske speeway-mestre - igen!
  12 september 2013 kl. 05.39
  Esbjerg eroberede onsdag aften for andet år i træk det danske speedway-guld. Det skete på hjemmebanen i Korskro foran mere end 5000 tilskuere efter et spændende og dramatisk opgør med Fjeldsted og Holsted.
  - Det er helt fantastisk, at vi vinder igen. Vi har været det bedste hold over hele sæsonen. Det er altid sværere at vinde anden gang. Især fordi vi har ændret lidt på holdet i forhold til sidste år, siger Ib Pedersen, holdleder i Esbjerg.
  Det var ellers Holsted med den tredobbelte verdensmester Nicki Pedersen i front, der lagde bedst fra land i finalen. Men stille og roligt begyndte de forsvarende danske mestre at finde takterne og Niels-Kristian Iversen blev Esbjergs topscorer.
  Hos Holsted var man naturligvis skuffet over at slutte på tredjepladsen. Klubben har samtidig valgt at indgive en klage over beslutningen om at tildele Fjelsted andenpladsen og sølv-medaljerne på baggrund af flest heatsejre i matchen.
  